CELEX: 62009TN0396
Language: ro
Date: 2009-10-06 00:00:00
Title: Cauza T-396/09: Acțiune introdusă la 6 octombrie 2009 — Vereniging Milieudefensie și Stichting Stop Luchtverontreiniging Utrecht/Comisia

5.12.2009   
            
            
               RO
            
            
               Jurnalul Oficial al Uniunii Europene
            
            
               C 297/28
            
         Acțiune introdusă la 6 octombrie 2009 — Vereniging Milieudefensie și Stichting Stop Luchtverontreiniging Utrecht/Comisia
   (Cauza T-396/09)
   2009/C 297/41
   Limba de procedură: olandeza
   
      Părțile
   
   
      Reclamante: Vereniging Mileudefensie (Amsterdam, Țările de Jos) și Stichting Stop Luchtverontreiniging Utrecht (Utrecht, Țările de Jos) (reprezentant: A. van den Biesen, avocat)
   
      Pârâtă: Comisia Comunităților Europene
   
      Concluziile reclamantelor
   
   
               —
            
            
               Declararea acțiunii ca fiind fondată;
            
         
               —
            
            
               anularea deciziei atacate în prezenta cauză, mai exact Decizia C (2009) 6121 a Comisiei din 28 iulie 2009;
            
         
               —
            
            
               obligarea Comisiei să se pronunțe pe fond cu privire la cererea de reexaminare internă, într-un termen stabilit de Tribunal;
            
         
               —
            
            
               obligarea Comisiei la plata cheltuielilor de judecată.
            
         
      Motivele și principalele argumente
   
   Reclamantele sunt două organizații olandeze de protecție a mediului care au solicitat pârâtei, în conformitate cu articolul 10 alineatul (1) din Regulamentul nr. 1367/2006 (1), reexaminarea unei decizii anterioare a Comisiei, C (2009) 2560 din 7 aprilie 2009, prin care Comisia a acceptat amânarea termenului la care Țările de Jos trebuiau să își îndeplinească obligațiile privind ameliorarea calității aerului ambiant potrivit Directivei 2008/50/CE (2). Reclamantele contestă decizia Comisiei prin care a fost declarată inadmisibilă cererea acestora de reexaminare a deciziei anterioare adresate Țărilor de Jos.
   În susținerea acțiunii formulate, reclamantele arată în primul rând că, în decizia atacată, Comisia nu ar fi invocat limitarea domeniului de aplicare al Regulamentului nr. 1367/2006, prevăzută la articolul 2 alineatul (1) litera (c) și că, prin urmare, Decizia din 7 aprilie 2009 nu ar fi fost adoptată în exercitarea puterilor legislative.
   Reclamantele mai susțin că Decizia din 7 aprilie 2009 ar fi un act individual, iar nu unul cu caracter general.
   În sfârșit, reclamantele susțin că, în cazul în care o dispoziție de drept comunitar derivat nu este conformă Convenției de la Aarhus, care a fost aprobată de Consiliu (3), reglementarea în cauză ar trebui interpretată în conformitate cu respectiva convenție și, dacă acest lucru nu este posibil, convenția ar trebui aplicată direct de organismele și instituțiile Comunității. Prin urmare, articolul 2 alineatul (1) litera (g) din Regulamentul nr. 1367/2006 ar trebuie să rămână inaplicabil.
   
      (1)  Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (JO L 264, p. 13, Ediție specială, 15/vol. 17, p. 126).
   
      (2)  Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, p. 1).
   
      (3)  Decizia Consiliului din 17 februarie 2005 privind încheierea, în numele Comunității Europene, a Convenției privind accesul la informație, participarea publicului la luarea deciziei și accesul la justiție în probleme de mediu (JO L 124, p. 1, Ediție specială, 15/vol. 14, p. 201).